ตรวจความพร้อมการดูแลความปลอดภัยประชุม APEC ย้ำตระหนักตื่นตัวไม่ประมาท เข้มปฏิบัติยึดหลักสากลและมีส่วนร่วม
พลเอก ประวิตร วงษ์สุวรรณ รองนายกรัฐมนตรี พร้อมด้วยพลเอก ชัยชาญ ช้างมงคล รัฐมนตรีช่วยว่าการกระทรวงกลาโหม และคณะ ลงตรวจความพร้อมการดูแลความปลอดภัยในการจัดประชุม APEC ณ ศูนย์ประชุมแห่งชาติสิริกิติ์ โดยดูการเตรียมความพร้อมและแผนเผชิญเหตุของการรักษาความปลอดภัย ทั้งบุคคล สถานที่ เส้นทางการจราจร ไซเบอร์ รวมทั้งการป้องกันการก่อการร้ายสากลและการสนับสนุนทางการแพทย์และสาธารณสุขพลเอก ประวิตร แสดงความขอบคุณและเป็นกำลังใจ กับเจ้าหน้าที่ทุกหน่วยงาน ที่ร่วมกันเตรียมความพร้อมและปฏิบัติงานในการดูแลความสงบเรียบร้อย และความปลอดภัยของการประชุม APEC ที่ไทยจะเป็นเจ้าภาพจัดขึ้นในภาพรวม พร้อมย้ำขอให้ทุกหน่วยงานร่วมตื่นตัว ไม่ประมาทและให้ความสำคัญกับการป้องกันควบคุมมิให้เกิดปัญหาในทุกมิติ โดยให้มีการซักซ้อม ทำความเข้าใจร่วมกัน ทั้งแผนเผชิญเหตุและให้มีแผนสำรอง โดยขอให้เข้มงวด กำกับการปฎิบัติหน้าที่ของเจ้าหน้าที่ทุกระดับให้เป็นไปตามหลักสากล พร้อมกับขอให้มีการประชาสัมพันธ์ให้ประชาชนทราบถึงการปิดเส้นทางจราจรและให้อำนวยความสะดวกการจราจรกับประชาชนในเส้นทางอื่นคราวเดียวกัน  ทั้งนี้ให้สานเครือข่ายความร่วมมือกับประชาชน ร่วมเฝ้าระวังเป็นหูเป็นตาและร่วมเป็นเจ้าภาพที่ดีในการจัดประชุมครั้งสำคัญนี้